কেন্দ্রীয় সরকারের নতুন নিয়মে পুরনো গয়না ‘বিপদে’ পড়তে চলেছে। এমনটাই দাবি গয়না ব্যবসায়ীদের একাংশের।
গত ১ জানুয়ারি থেকে জারি হওয়া কেন্দ্রীয় সরকারের নতুন নিয়মে দু’লক্ষ টাকার উপর গয়না কেনাবেচার ক্ষেত্রে প্যান কার্ড দেওয়া বাধ্যতামূলক করা হয়েছে। কালো টাকার উপর নিয়ন্ত্রণ আনতে কেন্দ্রীয় সরকারের একগুচ্ছ পদক্ষেপের মধ্যে এটিও একটি। কিন্তু গয়না ব্যবসায়ীদের একাংশ জানাচ্ছেন, এই নতুন নিয়মই পুরনো গয়নাকে ‘বিপদে’র দিকে ঠেলে দিচ্ছে। তাঁদের আশঙ্কা, নতুন নিয়ম ‘অসাধু’ ব্যবসায়ীদের সুবিধা করে দিতে পারে। নিয়ম অনুযায়ী, পুরনো গয়না কেনাবেচার ক্ষেত্রে প্রথমে তার মূল্য নির্ধারণ করে রসিদ কাটতে হবে। সেই মূল্য দু’লক্ষ টাকার বেশি হলেই প্যান কার্ড প্রদর্শন বাধ্যতামূলক করা হয়েছে। কিন্তু অধিকাংশ নাগরিকের প্যান কার্ড না থাকায় তাঁরাই ‘অসাধু’ ব্যবসায়ীদের দিকে ঝুঁকতে পারেন। তাঁদের দাবি, ওই অঙ্ক দু’লক্ষ টাকা থেকে বাড়িয়ে পাঁচলক্ষ টাকা করা হোক।
এখন মাত্র ৭০ গ্রাম সোনা কেনাবেচার ক্ষেত্রেই প্যান কার্ড প্রয়োজন। ফলে মধ্যবিত্ত ক্রেতাদের একটা বড় অংশই বৈধ সোনার বাজার থেকে মুখ ঘুরিয়ে ফেলতে পারেন বলে আশঙ্কা করছেন ব্যবসায়ীরা। গয়না ব্যবসায়ীদের অন্যতম বড় সংগঠন ‘অল ইন্ডিয়া জেমস অ্যান্ড জুয়েলারি ট্রেড ফেডারেশনে’র গভর্নিং বোর্ডের ডিরেক্টর সমর দে বলেন, ‘‘প্যান কার্ড না থাকলে লোকে গয়না কেনাবেচা করবেন না, তা তো নয়! তাঁরা অন্যভাবে গয়না বেচবেন। ফলে আমাদের ক্ষতির পাশাপাশি কেন্দ্রীয় সরকারেরও আর্থিক ক্ষতি হবে।’’ এ নিয়ে ইতিমধ্যেই সারা দেশের গয়নার ব্যবসায়ীরা দফায় দফায় কেন্দ্রীয় সরকারের কাছে আর্জি জানিয়েছেন। কিন্তু এখনও কোনও সমাধানসূত্র মেলেনি। তবে ব্যবসায়ীরা এটাও জানাচ্ছেন যে, তাঁরা প্যান কার্ডের বিপক্ষে নন। শুধু গয়নার কেনাবেচার ক্ষেত্রে এই ঊর্ধ্বসীমা পাঁচ লক্ষ টাকা করা হোক।